2500 साल पुराना वैशाली का पुष्करणी सरोवर पहली बार सूखा, जलस्तर 4 फीट घटा

वैशाली. बिहार में वैशाली जिले का 2500 साल पुराना अभिषेक पुष्करणी सरोवर पहली बार सूख गया है। इस कारण इलाके का जलस्तर 4 फीट नीचे चला गया है। इसके सूखने से आसपास के गांव के हैंडपंप भी सूखने लगे हैं। इसकी वजह है तिरहुत नहर में पर्याप्त पानी नहीं होना।

अब जल संसाधन विभाग के अधिकारी एक बार फिर तिरहुत नहर से ही इसमें पानी लाने पर विचार कर रहे हैं। पुष्करणी के नजदीक ही बौद्ध समुदाय द्वारा बनवाया गया विश्व शां‍ति स्तूप है, यहां हर साल लाखों लोग पहुंचते हैं। वैशाली विकास मंच से जुड़े जय प्रकाश ने बताया कि 2500 में यह पहली बार है जब सरोवर पूरी तरह सूख गया है।

ऐतिहासिक लिच्छवी गणराज्य में जब भी कोई नया शासक निर्वाचित होता था, तो उनका इसी सरोवर के जल से अभिषेक कराया जाता था। सरोवर के पवित्र जल से शुद्ध होकर लिच्छवियों के शासक गणतांत्रिक सभागार में बैठते थे। इस सरोवर में आसपास के लोग शुभ मुहूर्त में स्नान करते थे। इस सरोवर को एक तरह से गंगा का दर्जा प्राप्त था।